एक सत्र के बाद मैं अपना सामान समेट ही रहा था कि मैंने देखा कि वही अनुभवी अध्यापक हमारी ओर चलते आ रहे हैं | मैं इज़्ज़त में कुर्सी से उठ के इनसे बात सुनने को तैयार हो गया | उन्होंने अपने ही अंदाज़ में अपने सिर के एक चौथाई बालों पर हाथ फेरते हुए कहा, ‘मास्टर जी, पहले दिन तो हमने आपको ज़ीरो नम्बर दे दिए थे | हमें लगा था, जवान लड़का आया है.. कई आते हैं.. ये भी चला जायेगा! सुन लेते हैं!’ सुन के मैं मुस्कुरा दिया मगर वो आगे बढे, ‘मगर जैसे-जैसे आपने अलग-अलग सत्र लिए हमारी ये सोच आपके लिए बदलती गयी | हमें ये एहसास हुआ कि आप अपने craft के मास्टर हैं और अपनी गागर में आपने ज्ञान का सागर भर रखा है | मैं सही में इस बार कुछ नया सीख के जा रहा हूँ!’